arnastofnun/IGC-2024 huggingface dataset:
471 milljarða tjón

Tap þjóðarinnar á stöðugleikaframlagi slitabúa föllnu bankanna nemur 850 – 379 = 471 milljörðum króna. 850 milljarðarnir eru það, sem stöðugleikaskattur hefði gefið af sér, en útkoman í stöðugleikaframlaginu varð ekki nema 379 milljarðar. Þetta er hið raunverulega heimsmet, sem ríkisstjórnin reynir að fela með því að slengja öðrum og óviðkomandi hlutum inn í dæmið. Samt liggur ekki fyrir neitt fjölþjóðlegt lögfræðiálit um áhættu af stöðugleikaskatti, þótt það hafi hingað til verið venja. Til dæmis í IceSave. Hvers vegna fer stjórnin í sjónhverfingar í stað þess að fylgja áætluninni? Líklega rekur hún erindi skuggabaldra á laun.
Cameron í kubbunum

Forsætisráðherrafundurinn í Reykjavík floppaði. Cameron gaf enga yfirlýsingu í Evrópumálum, sem hann hafði ekki ítrekað gefið áður. Engin samstaða náðist hjá norrænu ráðherrunum um aðgerðir eða aðgerðaleysi í málum flóttamanna. Sigmundur Davíð Gunnlaugsson kunni ráð við þessu, sem hann þekkti úr sínum kreðsum. Fara í leiki, fallin spýtan, eitt par fram fyrir ekkjumann, snú-snú. Lét kollegana reyna að búa til önd úr sex kubbum. David Cameron lét blekkjast, feginn fríinu frá grimmum Corbyn. Sætir nú aðhlátri í fjölmiðlaheimi Bretlands. Sem spyrja, hvort honum henti betur að leika sér án bindis en að stjórna landi og þjóð.
Heimtum dönsk lágmarkslaun

Engin efnahagsástæða er fyrir lágum launum hér. Kominn er tími til að hala lágu launin upp. Ofsagróði er í sjávarútvegi, falinn gróði í stóriðju og gjaldeyrir mokast inn í ferðaþjónustu. Samt eru laun döpur einmitt í ferðaþjónustu. Danir hafa 20$ lágmarkslaun eða 2.600 kr. á tímann. Engin efnahagsrök er fyrir lægra lágmarki hér. Auðlindir eru margfalt meiri hér. En launin þarf að lögfesta, því Alþýðusambandið er í klóm brauðmola-ofsatrúar og alveg gagnslaust. 2.600 krónur á tímann samsvara 100.000 krónum á viku. Hæfir samt varla lágmarks framfærslu samkvæmt hagtölum. Tilgangur hagvaxtar er sá einn, að allir geti séð til sólar.
InDefence jarðar Sigmund

Heimavarnarlið Sigmundar Davíðs í InDefence jarðar heldur betur heimsmeistarann sinn í fjármálum. Nýjasta sjónhverfing forsætisráðherra gerir illt verra, segir Sveinn Valfells. Það einungis spurning hvenær, ekki hvort það mun hafa neikvæð áhrif á gengi íslensku krónunnar. Vandinn sé óleystur þrátt fyrir fullyrðingar. „Vandinn er skilgreindur upp á 815 milljarða, … slitaframlögin ekki upp á nema 379 milljarða, eftir virðast standa 400 milljarðar af krónueignum sem kunna að fara úr landinu og hafa þannig neikvæð áhrif á íslensku krónuna“, segir Sveinn. Þetta er einfalt rothögg á valdhafa. Hengingarólin verður áfram okkur um háls.
Pólitískt dauður Illugi

Illugi Gunnarsson er ekki bara gerspilltur, heldur pólitískt dauður. Tróð sér inn í viðskiptasamning við Kína. Fékk þar inn klausu um, að umbjóðandi sinn, Orka Energy, væri fulltrúi Íslands í samstarfi við Kína um jarðhitarannsóknir. Orka Energy og kínverska Sinopec eiga að vinna að því að byggja upp hitaveitur í Kína, en ekki neinir aðrir aðilar. Er þó ekki í verkahring menntaráðherra að stjórna utanríkisviðskiptum. Þetta kom í ljós í morgun, þegar birt voru gögn um samkomulagið milli Íslands og Kína. Illugi hefur lengi verið fjárglæframaður á framfæri Orku Energy, þegið styrki, lán og húsnæði af forstjóra fyrirtækisins.
Erfðabreytt rekið út

NÍTJÁN Evrópulönd hafa bannað erfðabreytta ræktun auk þess sem slík ræktun er víða bönnuð í landshlutum. Til dæmis er hún bönnuð í franska hluta Belgíu. Um leið er Evrópusambandið að herða andstöðuna gegn þrýstingi Bandaríkjanna í þágu erfðabreyttrar vöru. Hefur keðjuverkandi áhrif á þriðja heiminn, því evrópski markaðurinn er heimsins stærsti innflytjandi búvöru. Allt er þetta að frumkvæði almennings. Hann reis upp gegn ofurvaldi ríkja og ríkjasambanda, sem ævinlega þjóna auðgreifum umfram almenna borgara. Sams konar alda rís núna í Evrópu gegn TISA og öðrum samningum um ofurvald auðhringa andspænis áður fullvalda ríkjum.
Tafir af röfli um stað

Umræðan um staðsetningu landspítala er til þess fallin að draga athyglina frá hruni Landspítalans. Menn æpa sig hása út af tæknilegum atriðum. En víkja engu orði að hinu alvarlegra, að sjúklingurinn er að deyja, sjálfur Landspítalinn. Meðan málið er tafið með linnulausi röfli, hamast ríkisstjórnin við að veikja spítalann. Svo að auðveldara sé að reisa einkarekstur á rústum hans. Vitringar staðarvals eru peð í meginskák einkavinavæðingar. Biðlistar lengjast, fólki hrakar og það deyr á biðlistum. Þjónusta versnar og oftar er teflt á tæpasta vað. Vinnugleði og líknarhugsun víkur fyrir stríði Flokksins gegn sjúklingum.
Ríflegur afsláttur

Niðurstaða stöðugleikadæmisins er sú, sem búist var við. Gefinn nokkur hundruð milljarða afsláttur frá 800 milljarða stöðugleikaskatti til að fá slitabúin til að greiða tæplega 400 milljarða stöðugleikaframlag. Helmings afsláttur er of mikil góðsemi, sem lélegir pólitíkusar reyna að fela með því að taka ýmislegt óskylt inn í dæmið. Þannig vinnur alltaf Sigmundur Davíð Gunnlaugsson, hann elskar sjónhverfingar. Seðlabankinn var látinn taka á sig að gefa gæðastimpil á niðurstöðuna. Málinu er lokið, sem er jákvætt. Sömuleiðis er jákvætt, að öll upphæðin verði notuð í að lækka skuldir ríkisins, sem urðu til í bankahruninu.
Duglaust Evrópusamband

Hávær er þögn Evrópusambandsins um hallarbyltingu forseta og afnám lýðræðis í Portúgal. Hún er versta atriðið í röð tilvika, sem sýna fram á, að sambandið er duglaust um lýðræði. Flækt í net bankstera, sem vilja endurheimta spilavítisfé sitt. Jafnvel Angela Merkel kanzlari harmaði kosningasigur krata í Portúgal og lagði lóð sitt í vogarskál hallarbyltingar. Í málum Grikklands og flóttamanna hafði sambandið áður sýnt innri vanmátt. Annars vegar er vont að hafa róna og smámenni í forustu fjölþjóðasambands. Hins vegar er sjálft kerfi sambandsins í megnu ólagi, samanber TTP og TISA afsal fullveldis og opin Schengen-landamæri.
Gæsahúðin komin aftur

Ég fæ jafnan gæsahúð, þegar ég sé Þorstein Víglundsson og Gylfa Arnbjörnsson takast í hendur. Reynslan segir mér, að þá sé verið að díla um brauðmola, sem falla af borði hinna forríku. Sem verða ríkari og ríkari meðan láglaunafólk þarf að bíta þrengdan kost. Korpóratismi sameinaðrar klíku atvinnurekenda og verkalýðsrekenda er ættaður frá Mussolini og fasistum. Þeir fundu upp kjörorð Sjálfstæðisflokksins: Stétt með stétt. Norræna og þýzka sáttastefnan er annars eðlis, stefnir að sanngirni og bættum lífskjörum. Hér á landi er ekki um neitt slíkt traust að ræða. Hér er skipulega unnið að aukinni velferð yfirstéttar.
Bófar stimpluðu sig út

Landsfundurinn staðfesti, að Sjálfstæðisflokkurinn hefur ekki áhuga á að breyta stjórnarskránni og vill ekki endurheimta þjóðareign auðlinda. Flokkurinn verður því ekki með pírötum í ríkisstjórn þeirra, þótt sumir hafi gamnað sér við þá fráleitu hugsun. Píratar verða að díla til vinstri, hvort sem þeim líkar betur eða verr. Sjálfstæðisflokkurinn verður áfram bófaflokkurinn, helzta fyrirstaðan á þroskabraut þjóðarinnar. Að öðru leyti skipta samþykktir landsfundarins engu, ekki frekar en nokkru sinni áður. Ungliðahreyfing flokksins fékk sinn landsfund og getur farið heim. Hún hefur ekkert fylgi út fyrir fjölskyldurnar fjörutíu.
Farðu huldu höfði

Einu sinni var Björgólfur Thor eins konar Íslendingur, Frægur af að borga bara vinnukonuútsvar af umfangsmiklu braski. Slíkt er auðvitað persónuleg yfirlýsing viðkomandi, að hann sé ræfill, ekki maður með mönnum. Langt er síðan Björgólfur varð landflótta eftir að hafa valdið mörgum miklu tjóni á vegum Landsbankans. Flestum fannst hann vera vel gleymdur í útlandinu og vildu sem minnst af honum vita. Það furðulega er, að þessi fyrrverandi skattaræfill er ítrekað að koma sér á framfæri hér heima. Á enn í útistöðum við fólk, sem vill rétta hlut sinn gagnvart honum. Tími er til kominn, að hann hætti að storka þolinmæði vorri.
Krónan er kvalarinn

Hvort mundir þú vilja fá laun greidd í krónum eða evrum? Ég vel auðvitað evrur. Veit, að það er traust mynt, er hefur hrist af sér ýmsan vanda fjölþjóðamyntar. Til langs tíma er hún á pari við dollar. Veit líka, að krónan er skeinipappír, sem enginn vill fá í hendur. Hún er samt sögð hafa leyst vanda Íslands eftir hrunið. Staðreyndir þess eru tvær: 1) Hún var einn af helztu gerendum hrunsins. 2) Hún „leysti“ vandann síðan með því að varpa byrðunum á herðar almennings. Meðsekir krónunni eru einnig Íslands getulausu pólitíkusar. Við losnum ekki við þá, en getum losað okkur við krónuna. Of margir sæta því Stokkhólms-heilkenni að lofsyngja sinn mesta kvalara, krónuna.
Framsókn húkir víða

Undir forustu þáverandi ráðherra, Steingríms J. Sigfússonar og Kristjáns L. Möller, veitti ríkið Vaðlaheiðargöngum ólöglega ríkisábyrgð. Ríkisendurskoðun gagnrýnir háttalagið harðlega. Það var hluti af siðlausum fyrirgreiðslum handa kísilveri á Bakka. Steingrímur og Kristján voru og eru framsóknarmenn, þótt þeir séu í öðrum flokkum. Vonandi verða þeir ekki á næstkjörnu alþingi. Þeir eru brennimerktir af ósiðlegu hagsmunapoti eins og endurkjörinn varaformaður Vinstri grænna, Björn Valur Gíslason, sem gætti hagsmuna Samherja. Nefni það, svo að fólk freistist ekki til að halda, að S og V séu aðrir stafir en D og B.
Gott hvítvín með humri

Flokkurinn kastaði út sumum steinbarna sinna að kröfu ungliða, þjóðkirkju og að nokkru leyti landbúnaði, en verndaði stóriðju og kvótagreifa. Fær í staðinn með humrinum hvítvín í Krónunni á sunnudögum. Það eru góð skipti, ef humar er stór og hvítvín er án frostlagar. Silfurskeiðungar skipa nú alla stjórn Flokksins og er það vel. Önnur kynslóð auðs er líklegri en sú fyrsta til að skilja þörfina á velferð og bremsum á græðgi. Svo að miðstéttin verði ekki að öreigum og öreigar geri ekki byltingu. Við höfum því miður verið hratt á leið þangað að kröfu Hins gamla á Mogganum. Sem varaði Flokkinn við tillögum ungliða úr smiðju pírata.
Sjálfsvíg auðhyggju

Auðjöfurinn Nick Hanauer segir auðhyggjuna fremja sjálfsvíg. Óseðjandi græðgi yfirstéttarinnar magni stéttaskiptingu og geri aðra að öreigum. Hanauer flutti frægan fyrirlestur um þetta, boðaði byltingu fátæklinga, vopnuðum heykvíslum. Skopaðist að brauðmolatrú hagfræðinga í Bandaríkjunum, Bretlandi og Íslandi. Sagði hagvöxt eiga að snúast um bætt líf lægri stétta. Hvatti ríki til að taka upp lágmarklaun að hætti 15 dollaranna í Washington-ríki. Það eru 2000 krónur á tímann. Heyrirðu það, Gylfi Arnbjörns? Sagði það ekki setja atvinnulíf á haus, heldur gera fólki kleift að kaupa vörur og þjónustu frá fyrirtækjum auðmanna.

Fyrirlestur Hanauer
Þjóðkirkja í þokunni

Skilji biskupinn yfir Íslandi ekki fólk, er það verra fyrir biskup en fólk. Það tjáir sig í könnunum, vill aðskilnað ríkis og kirkju. Agnes biskup telur þann skilnað þegar hafa átt sér stað. Að minnsta kosti eru þjóðin og biskupinn þá aðskilin. Fólk vill ekki borga þjóðkirkju fremur en aðra söfnuði. Þar stendur hnífurinn í kúnni. Fólk fattar aðskilnað ríkis og kirkju. Smám saman fjölgar þeim, sem vilja klippa strenginn. Sá áhugi smitast inn í pólitík. Ópraktískt er fyrir biskupinn yfir Íslandi að þykjast ekki skilja merkingu „aðskilnaðar“. Allra sízt, þegar hún segir með hinni tungunni, að kirkjuráð sé „stjórnvald“.
Þetta er ekki heimsendir

Slappið þið af, þetta er ekki heimsendir. Sjálfstæðisflokkurinn hefur að vísu samþykkt tillögur ungliða um að taka upp frelsisstefnu pírata. En aldrei hefur verið gert neitt með ályktanir landsfundar í gerðum flokksins og verður ekki heldur hér eftir. Ályktanirnar sýna, að ótti hefur heltekið hinn áður volduga her. Nú á ekki lengur að stela Landsbankanum 100%, heldur gefa pakkinu samtals 5% brauðmola af gjöf þess sjálfs. Segið svo, að brauðmolar séu útdauðir. Þó er fyndnast, að kasta á hornsteinum flokksins fyrir borð á flóttanum. Þjóðkirkju, landbúnaði, fíkniefnaleit, jafnvel sjálfri stóriðjunni. Já, þetta er lífróður.
Höfum hemil á hægri öfgum

Hryðjuverkið í Svíþjóð var ekki framið í skjóli trúar. Hinir mjög svo hötuðu múslimar voru ekki að verki. Morðinginn var hægri öfga múslimahatari, afkvæmi firringar í vestrænu samfélagi. Slíkir eru ekki búnir til í kirkjum eða moskum. Verða til í annars konar hópum bjálfa og í einrúmi. Þegar grannt er skoðað, er trú ekki meginþáttur í vestrænum óhæfuverkum. Auðvitað er til vandræða, þegar klerkar wahabíta eða salafista trylla veiklundaða. En það er bara sjaldgæft. Og líka er sjaldgæft, að kristnir öfgapredikarar séu þannig til vandræða. Líf í grimmu samfélagi er sumum erfitt og við þurfum þar að hafa hemil á hægri öfgum.
Arion er Kaupþing

Halldór Bjarkar Lúðvígsson var meðhjálpari í innherjasvikum og markaðsmisnotkun sem viðskiptastjóri Kaupþings. Sem ákærður slapp hann fyrir horn út á að vitna gegn banksterunum, sem nú sitja á Kvíabryggju. Stjórnar nú fjárfestingum Arion, svo sem sölu Símans. Gaf skólabræðrum og sérvöldum gæludýrum forgang að kaupum fyrir skít og kanil. Bankinn játaði mistökin: „Ekki var heppilegt að selja til viðskiptavina bankans svo skömmu fyrir útboðið á gengi sem svo reyndist nokkuð lægra en niðurstaða útboðsins.“ Því er einboðið að kæra Höskuld bankstera fyrir svipuð afrek og kollegarnir á Kvíabryggju. Vanur meðhjálpari getur vitnað um afrekin. Þetta er sama tóbakið, Arion og Kaupþing, krabbamein í samfélaginu.
Hallarbylting forseta

Forseti Portúgals hefur gert hallarbyltingu. Neitar að samþykkja sigur vinstri flokka. Felur föllnum forsætisráðherra að mynda minnihlutastjórn. Aníbal Cavaco Silva forseti segir vinstri sinna ekki ábyrga. Valdataka þeirra muni hafa slæm áhrif í Evrópusambandinu og spilla fyrir landinu í fjármálaheiminum. Hefur því falið Pedro Passos Coelho að mynda samstjórn hægri flokka með alls 38,5% fylgi. Fer framhjá António Costa, sem býður samstjórn vinstri flokka með 50,7% fylgi og þingmeirihluta. Lærdómsríkt fyrir valdasjúkan Ólaf Ragnar Grímsson forseta, sem grætur hrakfarir ríkisstjórnar gæludýra sinna í skoðanakönnunum þessa árs.
Brauðmolar finnast víða

Sniðugt hjá Bjarna Ben að vilja skipta eignarhaldi bankanna eftir brauðmolatrú Hannesar Hólmsteins. 95% til greifa og 5% til almennings. Það er alveg í stíl við eignaskiptinguna í þjóðfélaginu. Við fáum 95% og pöpullinn fær 5%. Allir ánægðir á landsfundi? Katrín Jakobsdóttir fær prik fyrir að benda á, að þessi trú sé úrskurðuð látin í öndunarvél OECD. Og að hún sé eini flóttamaðurinn, sem stjórnin vilji hleypa inn í landið. Enn er því lífsmark með Vinstri grænum, þótt það sé horfið hjá Blairistum Samfylkingar. Ringulreiðin í smáflokki Bjarna Ben er slík, að Moggi varar hann við að tína upp brauðmola úr stefnu pírata.
Vigdís fríkar út

Vigdís Hauksdóttir stígur í Fréttablaðinu inn í vænisýki á alvarlegu stigi. Sér Svandísi Svavarsdóttur sem könguló í neti „grímulauss hulduhers“ álitsgjafa um ofsóknir gegn Framsókn. Skilur ekki reiði almennings eftir myndbirtingar af dýraníði í fjölmiðlum og kannast ekki við neitt dýraníð. Sakar ellilífeyrisþega um að hafa það gott og segir neikvæða umræðu vera skaðlega. Ítrekar illræmda fullyrðingu sína um örorku sem yfirvarp bótasvika. Ekki amalegt að hafa svona valkyrju í boði, þegar Eygló víkur sæti til að læra samlagningu á prósentum. Þetta er liðið, sem siðblindi digurbarkinn notar til að stjórna eymdarþjóðinni.
Digurbarki fávitanna

Eygló Harðardóttir kann alls ekki að reikna. Ekki einföldustu dæmi. Dæmigerður fulltrúi íslenzkra stjórnmála. Ekki alls fyrir löngu töldu kjósendur Framsóknar hana vera framtíðarstjörnu. Hún kann bara að skipa nefndir. Sigmundur Davíð Gunnlaugsson sló heimsmet í kosningaloforðum. „Einfalt að afnema verðtryggingu“ æpti hann í heilsíðu fyrirsögn. Eftir kosningar hefur hann endalaust verið að slá heimsmet í svikum við kosningaloforð. Nú er orðið svo svakalega erfitt að afnema verðtryggingu, að hann vísar bara á Bjarna Ben. Þjóðinni er boðið upp á stjórn digurbarkalegra fávita. Hvar eru þessir frábæru kjósendur Framsóknar?
Svoköllun í tízku

Að svokalla hluti er komið í tízku og ég er jafn sekur og aðrir. Orðasamböndin „svokallaður hagvöxtur“ og „svokölluð framleiðni“ eru dæmi um misnotkun mína. Augljóst er, að með svoköllun er fólk að lýsa frati á frumlagið, dissa orðið. Sjálfstæðismenn innleiddu tízkuna með tali um „svokallað hrun“ eins og það sé ekkert alvöruhrun. Íslandsmetið í svoköllun á Sigmundur Davíð forsætis eins og í öðru skrítnu. Sigraði í síðustu kosningum á vængjum vina sinna í Indefence. Heldur betur hefur sletzt upp á vinskapinn. Svokallaður forsætisráðherra lýsti á alþingi frati á kæra klúbbinn sinn með að kalla hann „svokallað Indefence“.
Upp úr tjöru og fiðri

Í næstu kosningabaráttu verða píratar rækilega teknir í gegn og þeim velt upp úr tjöru og fiðri. Reynt verður að kaffæra umræðu um stjórnarskrá og þjóðareign auðlinda. Sendar verða fram sveitir listamanna og rithöfunda til að gagnrýna stefnu pírata um hugverkarétt og -stuld. Svör verða því miður þvogluleg. Ég hef séð í umræðunni, að sumir píratar vilja vernda stuld. Ráðamenn í flokknum telja sig þurfa að leita jafnvægis milli þjófnaðarsinna og heiðarlegs fólks. Hætt er við, að þetta geti haft áhrif á fylgisþróun flokksins. Hef ítrekað varað pírata við slíkri skammsýni og fengið hroka og skæting þjófnaðarsinna til baka.
30.000 forhertir

Þægilegt er að skipta fylgi bófaflokkanna í tvo jafna hluta. Annars vegar séu hinir forhertu, sem vilja spillingu og telja sig geta fengið mola, er hrjóta af borðum hennar. Fólk hins eindregna brotavilja telur þá um það bil 15% kjósenda, 30.000 manns, oft kallað „þjóðin“. Annar hópur sé skipaður hinum fákænu, sem af ýmsum ástæðum lenda í klóm bófaflokkanna og gera það, sem þeir segja. Þar eru þrælar og gamalt fólk, sem hefur aldrei vanizt öðru en að hlýða. Hefur alltaf fylgt bófaflokkum, er lengi höfðu samtals tvo þriðju alls fylgis. Nú er fylgi bófanna komið niður í þriðjung og þrælunum fækkar sífellt. En bófarnir djöflast samt enn.
Dularfullt hvarf loforðs

Forsætisráðherra er skylt að svara fyrirspurnum þingmanna að lögum og reglum. Sigmundur Davíð getur það samt ekki. Á almennt erfitt með að taka þátt í umræðu á þingi. Verður jafnan reiður og hleypur út, ef eitthvað bjátar á. En í þessu máli kastar tólfunum. Hefur í átta mánuði komið sér undan að svara, hvað varð um loforð hans um afnám verðtryggingar. Vísað er á Bjarna Benediktsson, er hafi með verðtryggingu að gera í ríkisstjórninni. Með því er forsætis að segja, að hann ráði ekki við fjármálaráðherra. Ekki er samt í boði að Bjarni svari fyrir digurbarkaleg loforð Sigmundar. Hvarf hins fagra loforðs er því enn á huldu.
Stríð er annað en bardagi

Græðgi og óþolinmæði eru fremur hratt orðin inngróin í samfélagið. Forstjórum fyrirtækja er fyrirmunað að sjá út yfir ársfjórðungsuppgjörið. Mantran er: Ég vil fá allt og vil það strax. Skylt þessu er, að ríkið neitar að borga fólki, sem vann neyðarþjónustu í verkfalli. Hlýtur að hefna sín, þegar til lengri tíma er litið. Annar þáttur er hefnigirnin í Hæstarétti, sem dæmir burðardýr í hæstu refsingar. Dómari of hefnigjarn til að draga strútshausinn úr sandinum. Spáir ekki í langtíma afleiðingar, þegar aukahjól glæpa neita að hjálpa rannsakendum. Pyrrusar-sigur í bardaga dagsins er guð, án tillits til tjónsins fyrir Rómar-stríðið næstu mánuði og ár.
Níu borgir komnar inn

Vel gekk að koma á netið leiðbeiningum mínum um borgarrölt. Inn komu Amsterdam, Dublin, Feneyjar, Kaupmannahöfn, London, Madrid, New York, París og Róm. Allt tekið úr ferðabókum mínum, gefnum út árin 1981-1996. Hér á síðunni er það undir flokknum Borgarrölt. Gengið er þannig frá efninu, að göngutúrar rekja sig síðu fyrir síðu í stuttum texta og ótal myndum. Ekki fannst textinn um París, svo að ensk útgáfa er notuð þar. Ætla að setja upp fleiri svona þræði. Byrjaði raunar á Istanbul. Fer svo smám saman um spennandi staði, Marokkó, Egyptaland, Persíu Indland, Kenía og Suður-Afríku. En það tekur lengri tíma en klippið úr bókunum.
Reglufastur helgileikur

Hafinn er reglufastur helgileikur um smíði texta, sem enginn valdamaður les. Smíði stefnuskrár Sjálfstæðisflokksins fyrir landsfund og á fundinum. Nefndir eru að skila plöggum, sem fara í vinnslu í málefnanefndum fundarins og síðan samþykktar einróma. Við munum eftir frægum slíkum. Til dæmis þjóðaratkvæði um framhald Evrópuviðræðna. Til dæmis um gildi markaðarins í samfélaginu. Engum flokksforingja dettur í hug að fara eftir þessu. Þeir munu hér eftir sem hingað til þrengja markaðsfrelsi og víkka pilsfald hins opinbera fyrir gæludýrin. Predika eitt og gera öfugt. Hápunktur lífs óbreyttra bjána er að fá að taka þátt í að semja stefnu, sem aldrei er lesin.
Sérhæfing í raðglæpum

Munurinn á forsætis og fjármála er, að Sigmundur Davíð virðist beita og beitir samhengislausu rugli. Bjarni hins vegar virðist vera með tungumálið í sæmilegu samhengi, þótt röksemdafærslan sé ekki upp á marga fiska. Ekki skildi ég ræðu hans um afnám gjaldeyrishafta, kaup og sölu bankanna. Svo var raunar um fleiri, sem tjáðu sig um ræðu hans í gær og í dag. Mér kom í hug ástandið í aðdraganda hrunsins, þegar bankarnir voru gefnir einkavinum. Verður útkoman að þessu sinni sú sama, að ríkið kaupir bankana til að gefa gæludýrum? Tap skattgreiðenda af fyrra tilviki nam hundruðum milljarða. Hvert verður þá tap skattgreiðenda núna? Sérhæfa bófaflokkarnir sig í raðglæpum?
Fylgið er frosið fast

Hef ekki séð fréttir í hefðbundnum fjölmiðlum af nýjustu fylgiskönnun MMR 16. október 2015. Hún sýnir nánast óbreytt hlutföll stjórnmálaflokkanna. Tölurnar eru þessar:

34% Píratar

22% Sjálfstæðisflokkur

12% Vinstri græn

11% Samfylkingin

10% Framsókn

6% Björt framtíð

3% aðrir alls

Fylgi flokkanna hefur haldizt nánast óbreytt í könnun eftir könnun síðan í vor. Sveifur eru innan skekkjumarka og þess vegna ekki marktækar. Ýmsar sviptingar í pólitíkinni og tilraunir til að hrista fylgið hafa engu breytt. Bófaflokkarnir hafa fundið sinn botn og fara ekki neðar vegna mikils fjölda íslenzkra fávita. Píratar hafa fundið sinn topp og munu þurfa tvo flokka með sér í næstu ríkisstjórn. Þar verða Blair-istar Samfylkingarinnar til mestra vandræða.

Línurit MMR
Skaðleg brauðmolatrú

Brauðmolatrúin hefur tröllriðið Vesturlöndum um áratugi og leitt til aukinnar stéttaskiptingar. Brauðmolar hrynja ekki af borðum auðmanna niður til fátækra. Auðugir hirða allan hagvöxtinn og meira til. Þess vegna er þessi trú komin á leiðarenda víðast hvar nema hér á landi. Íslenzk hagfræði fylgir enn þessum trúarbrögðum hagfræðideildar Háskóla Íslands. Þar á ofan er Alþýðusambandið þessarar trúar og tók til skamms tíma þátt í samstarfi um skiptingu molanna. Forseti þess kveinar yfir víxlhækkunum launa og verðs, er orðinn umbi hinna ríkustu. Stjórnarmenn lífeyrissjóða á glapstigum eru mikilvægur þáttur vandans.
Byrjið á því jákvæða

Fór inn á píratavefinn og reifst pínulítið um hugverkastuld. Þar á fólk erfitt með að tjá sig, svo að aðrir skilji. Ég lagði til, að fyrsta málsgrein stefnu flokksins um hugverkarétt og hugverkastuld hljóðaði svo: Píratar eru andvígir hugverkastuldi og vilja að höfundar njóti hugverka sinna. Punktur. Svo kæmu þrjár málsgreinar með frekari sundurliðun í rökstuðningi. Síðan aðrar þrjár málsgreinar um erfiðleika við framkvæmd hugverkaverndar. Bent á, hvaða leiðir muni ekki virka og hvaða leiðir séu betri. Verði pírötum slátrað í kosningunum, mun það byggjast á langdregnum og leiðinlegum úr-og-í texta um hugverkastuld.
Óhæfir í rekstri

Gjaldeyrir flæðir um þjóðfélagið í kjölfar sprengingar í komu ferðamanna. Einstök þjóðargæfa í kjölfar hrunsins. Að venju líta sjálfstæðismenn bara til næsta þriggja mánaða uppgjörs. Engin fyrirhyggja er þar í boði, samanber fyrri hrun. Akkúrat ekkert er gert til að varðveita sjálfbærni og framtíð auðlindar ferðaþjónustu. Sjálfstæðisflokkurinn er bara í snöggum gróða líðandi stundar og vill vera við kassann. Enginn flokkur er eins illa fær um að sjá um framtíð okkar. Og enginn sjálfstæðismaður er eins illa fær um að sjá um hana en einmitt Ragnheiður Elín Árnadóttir. Ekkert af viti hefur komið frá henni í rúm tvö ár.
Ósvífin afsökunarbeiðni

„Biðst velvirðingar ef þetta hefur kostað þig óþægindi.“ Svo hljóðar undarleg afsökunarbeiðni Jóhanns Páls Valdimarssonar hjá Forlaginu fyrir að hafa logið stórkarlalega að blaðamanni Fréttatímans. Afsökunarbeiðnin er nánast verri en tilefnið. Að vísu er hún í stíl við almenna vangetu Íslendinga við að biðjast heiðarlega afsökunar. Lygi Forlagsins í mörgum tölvupóstum leiddi til langs viðtals með tröllasögum höfundar, sem alls ekki er til. Augljóst er, að ítrekuð og barnaleg fyndni hefur valdið blaðamanni og fréttablaði sárum álitshnekki. Hver á hér eftir að trúa Jóhanni Páli og Forlaginu?